OnePlus lancerer OnePlus 7 Pro med superskærm

Ved et event har Pete Lau i dag løftet sløret for den seneste serie af OnePlus-telefoner. OnePlus 7-serien består af tre modeller; en OnePlus 7 basismodel, OnePlus 7 Pro samt OnePlus 7 Pro 5G, der kan koble sig på 5G-netværket, når det – forhåbentlig senere på året – bliver tilgængeligt herhjemme. Det store es i ærmet er en skærm med imponerende specs, men også kameraet på de nye telefoner har fået en gedigen overhaling.

5G-modellen lanceres i første omgang udelukkende i samarbejde med engelske og finske teleselskaber, men mon ikke OnePlus inden efteråret vil lave en aftale med TDC, der er det p.t. mest ambitiøse teleselskab i 5G-udviklingen?

OnePlus 7 Pro

Den egentlige topmodel et 7 Pro, der har fået en 6,67 tommer stor QHD+ AMOLED-skærm uden nogen former for udskæringer eller indhak. Bare ren skærm til kant hele vejen rundt. Samtidig har skærmen 90Hz, hvilket betyder, at skærmen opdateres 90 gange på blot ét sekund, og som giver en flydende skærmoplevelse. Med HDR10 og HDR10+ kan indhold fra streamingtjenester desuden opleves i den bedst mulige kvalitet. OnePlus 7 Pro har fået den højeste bedømmelse, nemlig A+, fra skærmeksperterne hos DisplayMate, hvilket gør telefonens skærm til en af de bedste på markedet.

Tre kameraer – og popop

OnePlus 7 Pro har tre kameraer på bagsiden; en 48 megapixel sensor med optisk billedstabilisering, et 8 megapixel 78mm teleobjektiv med en f/2.4 blænde med optisk billedstabilisering og et 16 megapixel 117° ultra vidvinkel objektiv med en f/2.2 blænde.

Popop-kameraet kan åbnes og lukkes 150 gange om dagen i over fem år, loves det.

Frontkameraet er, helt som ventet, gemt i telefonen og popper op, når det skal bruges. Ifølge OnePlus er mekanismen blevet testet over 300.000 gange, hvilket betyder, at kameraet kan åbnes og lukkes 150 gange om dagen – hver dag – i over fem år.

Kineserne introducerer desuden nyt autofokus-system udviklet med intelligent teknologi anvender PDAF, CAF og Laser Focusing metoder til at tage smukke billeder i både dagslys og ved lowlight.  Det nye kamera har også en forbedret Nightscape funktion, loves det.

Kolossalt batteri

Bag skærmen gemmer 7 Pro på den seneste Qualcomm-processor, Snapdragon 855, og op til brutale 12 gigabyte RAM. Den indbyggede lagerplads er på mellem 128 og 256 gigabyte alt efter model. Telefonen har et stort 4.000 mAh-batteri til at holde liv i løjerne – og via Warp Charge 30-teknologien kan batteriet oplades fra 0 til 50 procent på bare 20 minutter.

Derudover byder 7 Pro blandt andet på følgende features:

Et avanceret vandkølingsystem, der holder telefon kold selv når der køres intense apps og spil.

Stereo-højttalere med Dolby Atmos.

Fnatic Mode der giver gamere optimeret processor og grafikkort, samt Do Not Disturb-tilstand.

Screen Recorder, der gør det muligt at optage eksempelvis spil til sociale medier.

RAM Boost der aflæser brugerens adfærd og allokerer mere hukommelse til tunge apps.

7 Pro kommer i butikkerne den 21. maj og prisen starter ved 5.399 kroner. Den fås i tre farver; Mirror Grey, Nebula Blue og Almond. Vil du have den største model med 12 gigabyte RAM og 256 gigabyte lagerplads vil den koste dig 6.399 kroner.

OnePlus 7

Basismodellen af OnePlus 7 minder umiddelbart ikke så lidt om sidste års 6T. Den har ikke 7 Pro’ens popopkamera, men har i stedet en dråbeformet udskæring til frontkameraet. Skærmen er heller ikke af samme bestykning som på Pro-udgaven – og der er klippet et kamera væk, så 7’eren kun har to kameraer på bagsiden; Den primære sensor har et Sony IMX586 med 48 megapixel, blænde på f/1.7 samt optisk og elektronisk billedstabilisering. Det sekundære kamera er 5 megapixel, og hele kameraopsætningen er igen drevet af den nye UltraShot maskine.

OnePlus 7 basismodellen har kun to kameraer på bagsiden og ligner til forveksling 6T.

Ligesom sin storebror har 7’eren Qualcomm Snapdragon 855 processor, Dolby Atmos-stereohøjttalere og RAM Boost. Men der er ingen tvivl om, at OnePlus har lagt al sin energi i Pro-udgaven.

Herunder en oversigt over de forskellige modeller, priser og tilgængelighed.

Vi har fået udleveret et eksemplar af OnePlus 7 Pro til anmeldelse – og den får du på input.dk inden længe.

Du kan forudbestille OnePlus 7 Pro her.

Produkt | Konfiguration | Farve | Pris | Tilgængelighed
OnePlus 7 Pro | 6GB + 128 GB | Mirror Gray | 5.399 DKK | 21. maj
OnePlus 7 Pro | 8GB + 256 GB | Mirror Gray | 5.699 DKK | 21. maj
OnePlus 7 Pro | 8GB + 256GB | Almond | 5.699 DKK | Juni
OnePlus 7 Pro | 8GB + 256 GB | Nebula Blue | 5.699 DKK | 21. maj
OnePlus 7 Pro | 12GB + 256GB | Nebula Blue | 6.399 DKK | 21. maj
OnePlus 7 | 6GB + 128 GB | Mirror Gray | 4.299 DKK | 4. juni
OnePlus 7 | 8GB + 256 GB | Mirror Gray | 4.799 DKK | 4. juni
OnePlus Bullets Wireless 2 | N/A | Sort | 799 DKK | 21. maj

OnePlus lancerer OnePlus 7 Pro med superskærm