OnePlus 7 byder på radikale designændringer

I sidste uge cirkulerede en række let utroværdige billeder af OnePlus 7 på nettet, men nu er der dukket en række computertegninger af telefonen op – og de afslører nogle radikale designændringer på det kommende flagskib fra OnePlus.

Billederne kommer denne gang fra @OnLeaks, der har et temmlig godt omdømme, fordi han adskillige gange har leveret varen, og de viser en enhed med de tyndeste rammer vi endnu har set på en OnePlus-model.

Popop-kamera

Det ser nemlig ud til, at OnePlus har fjernet den dråbeformede notch fra OnePlus 6T, så skærmen ikke længere er brudt. Det er opnået ved at tilføje et selfie-kamera, der popper op på en lille pind. På billederne ser det ud til, at der kun er et enkelt kamera og ikke nogen tilknyttede sensorer.

På bagsiden af telefonen er de til gengæld tre linser, hvor OnePlus 6 og 6T har to. Der gættes på, at det tredje kamera er enten en dybdesensor eller en ultravidvinkel.

Dimensionerne på OnePlus 7 siges at være 162,6 x 76 x 8,8 milimeter, hvilket giver plads til en lidt større 6,5 tommer skærm. Langs undersiden er der et USB-C-stik og en monohøjttaler – hovedtelefonstikket er ikke genopstået.

OnePlus 7 vil sandsynligvis være udrustet med en Snapdragon 855-chip og 8 GB RAM, men vil ikke have trådløs opladning.

Herunder en 360 graders rendering, der angiveligt skulle forestille OnePlus 7.

OnePlus 7 byder på radikale designændringer